
Udtalelse fra sagkyndige til Nævnet for Sundhedsapps


Om Nævnet for Sundhedsapps

Nævnet for Sundhedsapps er blevet nedsat af indenrigs- og sundhedsministeren i 2024 som en del af regeringens digitaliseringsstrategi 2024-2027. Nævnet skal anbefale sundhedsapps, så borgere og sundhedspersoner får et bedre overblik og vejledning om sundhedsapps af høj sundhedsfaglig kvalitet.

Nævnet vurderer en sundhedsapp på baggrund af ansøgning fra leverandøren, og de anbefalede sundhedsapps vil blive udstillet på sundhed.dk. Lægemiddelstyrelsen sekretariatsbetjener nævnet. 

Læs mere om Nævnet for Sundhedsapps her: Nævnet for Sundhedsapps

Udtalelse fra sagkyndig

I bekendtgørelse om forretningsorden for Nævnet for Sundhedsapps § 5 fremgår, at: ”Nævnet for Sundhedsapps kan efter behov og efter forudgående aftale med Lægemiddelstyrelsen indhente en udtalelse fra særligt sagkyndige.”

På den baggrund er det aftalt i Nævnet for Sundhedsapps, at lægefaglige specialister skal bidrage til behandlingen af alle sundhedsapps, der har en konkret sundhedsfaglig funktion. Udtalelse skal, udover en gennemgang af ansøgningsmaterialet, tage afsæt i den sagkyndiges kliniske erfaring og ekspertviden.

Sekretariatet for Nævnet for Sundhedsapps og Lægevidenskabelige Selskaber har aftalt, at Lægevidenskabelige Selskaber står for at identificere en sagkyndig fra et relevant fagligt selskab. Når en interesseret sagkyndig er identificeret, indgås aftale mellem sagkyndig og sekretariatet for Nævnet for Sundhedsapps. Kontrakten beskriver bl.a. det forventede tidsforbrug på bedømmelse af sundhedsappen og svarfrist for, hvornår den sagkyndiges bedømmelse skal være sekretariatet i hænde. Den sagkyndige skal i denne forbindelse også udfylde en habilitetserklæring på Lægemiddelstyrelsens hjemmeside.

Når der er indgået kontrakt vil den sagkyndige modtage en samlet materialepakke med oplysninger og dokumenter fra ansøgningen, adgang til afprøvning af sundhedsappen samt en skabelon til bedømmelse. Den sagkyndige udfylder skabelon med sin bedømmelse af sundhedsappen og sender denne retur til sekretariatet inden for den aftalte tidsfrist.

Honorering af sagkyndig

Sagkyndige honoreres af Lægemiddelstyrelsen som speciallægekonsulenter med 756,42 kr. i timen (august 2026-niveau) uanset anciennitet plus ferietillæg. Det forventede tidsforbrug er op til 20 timer.


Kontakt sekretariatet for Nævnet for Sundhedsapps ved spørgsmål: Sundhedsapps@dkma.dk 

